Kenderc'hel a ran gant ma hent, met aet on pelloc'h eget an aod. Ne ra forzh ebet din, n'eo ket sklaer ma spered evit c'hoazh. Distro on e kreiz-kêr, hep gouzout re vat da belec'h emaon o vont, broudet da vale ha da vale gant n'ouzon ket petra, oc'h en em leuskel da vont, "A la buena de Dios" 'vel ma lâre Mawaime a-wechoù a-raok an arnodennoù. Ha gwir eo hon eus bet frapadoù plijus pa oamp studierezed. Ne oamp ket e-touez ar re wellañ, met deuet 'oamp a-benn da gaout hon holl ziplomoù hep eilañ gwech ebet.